title: Регламент за изпълнение (ЕС) 2018/1848 на Комисията от 26 ноември 2018 година относно възстановяването, в съответствие с член 26, параграф 5 от Регламент (ЕС) № 1306/2013 на Европейския парламент и на Съвета, на бюджетните кредити, пренесени от финансовата 2018 година

text:
                  27.11.2018

                  BG

                  Официален вестник на Европейския съюз

                  L 300/4

         РЕГЛАМЕНТ ЗА ИЗПЪЛНЕНИЕ (ЕС) 2018/1848 НА КОМИСИЯТА
         от 26 ноември 2018 година
         относно възстановяването, в съответствие с член 26, параграф 5 от Регламент (ЕС) № 1306/2013 на Европейския парламент и на Съвета, на бюджетните кредити, пренесени от финансовата 2018 година
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 26, параграф 6 от него,
         след консултации с Комитета по земеделските фондове,
         като има предвид, че:

                     (1)

                     В съответствие с член 12, параграф 2, първа алинея, буква г) от Регламент (ЕС, Евратом) 2018/1046 на Европейския парламент и на Съвета (2) бюджетните кредити, за които няма поети задължения и които се отнасят до дейностите, финансирани по линия на Европейския фонд за гарантиране на земеделието (ЕФГЗ), както са посочени в член 4, параграф 1 от Регламент (ЕС) № 1306/2013, могат да бъдат пренесени за следващата финансова година. Това пренасяне е ограничено до 2 % от първоначалните бюджетни кредити, гласувани от Европейския парламент и от Съвета, и до размера на корекцията на директните плащания, посочен в член 8 от Регламент (ЕС) № 1307/2013 на Европейския парламент и на Съвета (3), който се е прилагал през предходната финансова година.

                     (2)

                     В съответствие с член 26, параграф 5 от Регламент (ЕС) № 1306/2013, чрез дерогация от член 12, параграф 2, трета алинея от Регламент (ЕС, Евратом) 2018/1046, държавите членки възстановяват пренесените суми, посочени в член 12, параграф 2, буква г), първа алинея от Регламент (ЕС, Евратом) 2018/1046, на крайните получатели, които подлежат на ставката за корекция през финансовата година, за която са пренесени бюджетните кредити. Това възстановяване се прилага само за крайни бенефициери в тези държави членки, в които през предходната финансова година се е прилагала финансова дисциплина (4).

                     (3)

                     При определянето на размера на пренесените суми за възстановяване се вземат предвид, в съответствие с член 26, параграф 7 от Регламент (ЕС) № 1306/2013, сумите за посочения в член 25 от същия регламент резерв за кризи, които не са предоставени за мерки при кризи до края на финансовата година.

                     (4)

                     В съответствие с член 1, параграф 1 от Регламент за изпълнение (ЕС) 2017/1236 на Комисията (5) финансовата дисциплина се прилага за директните плащания по отношение на календарната 2017 година, за да се създаде резерв за кризи. Резервът за кризи не е бил използван през финансовата 2018 година.

                     (5)

                     С цел да се гарантира, че възстановяването на неизползваните бюджетни кредити в резултат на прилагането на финансовата дисциплина за крайните получатели продължава да е пропорционално на размера на корекцията съгласно механизма за финансова дисциплина, е целесъобразно Комисията да определи размера на наличните за държавите членки суми за възстановяването. В случая с Румъния обаче е необходимо допълнително изясняване във връзка със сумата по отношение на прага от 2 000 EUR, който се прилага по отношение на финансовата дисциплина в съответствие с член 8, параграф 1 от Регламент (ЕС) № 1307/2013. Затова, с оглед на доброто финансово управление, на този етап на Румъния не следва да се предоставя сума за възстановяване.

                     (6)

                     За да не бъдат принудени държавите членки да извършат допълнително плащане за това възстановяване, настоящият регламент следва да се прилага от 1 декември 2018 г. Следователно сумите, определени с настоящия регламент, са окончателни и се прилагат, без да се засяга прилагането на намаления в съответствие с член 41 от Регламент (ЕС) № 1306/2013, за всички други корекции, отчетени в решението относно месечните плащания за възстановяване на разходите, извършени от разплащателните агенции на държавите членки за октомври 2018 г., в съответствие с член 18, параграф 3 от Регламент (ЕС) № 1306/2013, и за евентуални приспадания на суми и допълнителни плащания, които следва да бъдат извършени в съответствие с член 18, параграф 4 от посочения регламент, или за евентуални решения, които ще бъдат взети в рамките на процедурата по уравняване на сметките.

                     (7)

                     В съответствие с член 12, параграф 2, уводното изречение от Регламент (ЕС, Евратом) 2018/1046 бюджетните кредити, за които няма поети задължения, могат да се пренасят само за следващата финансова година. Поради това е целесъобразно Комисията да определи датите за допустимост за разходите на държавите членки във връзка с възстановяването на разходите в съответствие с член 26, параграф 5 от Регламент (ЕС) № 1306/2013, като вземе предвид селскостопанската финансова година по смисъла на член 39 от посочения регламент.

                     (8)

                     С цел да се вземе предвид краткият интервал от време между съобщаването за усвояването на бюджетните кредити по ЕФГЗ за 2018 г. при споделено управление за периода от 16 октомври 2017 г. до 15 октомври 2018 г. от държавите членки и необходимостта от прилагане на настоящия регламент от 1 декември 2018 г., настоящият регламент следва да влезе в сила в деня на публикуването му в Официален вестник на Европейския съюз,

               ПРИЕ НАСТОЯЩИЯ РЕГЛАМЕНТ:

            Член 1
            Сумите на бюджетните кредити, които ще бъдат пренесени от финансовата 2018 година в съответствие с член 12, параграф 2, първа алинея, буква г) и трета алинея от Регламент (ЕС, Евратом) 2018/1046 и които, в съответствие с член 26, параграф 5 от Регламент (ЕС) № 1306/2013, се предоставят на разположение на държавите членки за възстановяване на крайните получатели, които подлежат на ставката за корекция през финансовата 2019 година, са определени в приложението към настоящия регламент.
            Сумите, които ще бъдат пренесени, са предмет на решение за пренасяне от страна на Комисията в съответствие с член 12, параграф 3 от Регламент (ЕС, Евратом) № 2018/1046.

            Член 2
            Разходите на държавите членки във връзка с възстановяването на пренесените бюджетни кредити са допустими за финансиране от Съюза само ако съответните суми са били изплатени на бенефициерите преди 16 октомври 2019 г.

            Член 3
            Настоящият регламент влиза в сила в деня на публикуването му в Официален вестник на Европейския съюз.

            Той се прилага от 1 декември 2018 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 ноември 2018 година.

                  За Комисията,

                  от името на председателя,

               Jerzy PLEWA

                  Генерален директор

                  Генерална дирекция „Земеделие и развитие на селските райони“

            (1)  ОВ L 347, 20.12.2013 г., стр. 549.

            (2)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

            (3)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).

            (4)  В съответствие с член 8, параграф 2 от Регламент (ЕС) № 1307/2013 през финансовата 2018 година в Хърватия не се прилага финансова дисциплина.

            (5)  Регламент за изпълнение (ЕС) 2017/1236 на Комисията от 7 юли 2017 г. за определяне на ставката на корекция на директните плащания в съответствие с Регламент (ЕС) № 1306/2013 на Европейския парламент и на Съвета по отношение на календарната 2017 година (ОВ L 177, 8.7.2017 г., стр. 34).

            ПРИЛОЖЕНИЕ

               Налични суми за възстановяване на пренесените бюджетни кредити

                        (суми в евро)

                        Белгия

                        6 161 684

                        България

                        9 587 009

                        Чешка република

                        10 987 702

                        Дания

                        10 546 883

                        Германия

                        59 193 541

                        Естония

                        1 447 227

                        Ирландия

                        13 388 758

                        Гърция

                        17 000 938

                        Испания

                        56 644 658

                        Франция

                        89 984 293

                        Италия

                        37 174 980

                        Кипър

                        361 986

                        Латвия

                        2 320 276

                        Литва

                        4 395 876

                        Люксембург

                        414 189

                        Унгария

                        15 304 215

                        Малта

                        35 723

                        Нидерландия

                        8 806 769

                        Австрия

                        7 072 660

                        Полша

                        25 830 473

                        Португалия

                        6 760 101

                        Словения

                        930 229

                        Словакия

                        5 782 443

                        Финландия

                        5 996 258

                        Швеция

                        8 136 646

                        Обединено кралство

                        39 617 734


title: Регламент за изпълнение (ЕС) 2018/154 на Комисията от 30 януари 2018 година за откриване на тръжна процедура за изкупуване на обезмаслено мляко на прах през периода на публична интервенция от 1 март до 30 септември 2018 г.

text:
               1.2.2018

               BG

               Официален вестник на Европейския съюз

               L 29/6

         РЕГЛАМЕНТ ЗА ИЗПЪЛНЕНИЕ (ЕС) 2018/154 НА КОМИСИЯТА
   от 30 януари 2018 година
   за откриване на тръжна процедура за изкупуване на обезмаслено мляко на прах през периода на публична интервенция от 1 март до 30 септември 2018 г.
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент (ЕС) № 1370/2013 на Съвета от 16 декември 2013 г. за установяване на мерки за определянето на някои помощи и възстановявания, свързани с общата организация на пазарите на селскостопански продукти (2), и по-специално член 3, параграф 6 от него,
   като взе предвид Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (3), и по-специално член 12, параграф 1 от него,
   като има предвид, че:

               (1)

               Съгласно член 12 от Регламент (ЕС) № 1308/2013 публичната интервенция за обезмаслено мляко на прах се прилага от 1 март до 30 септември.

               (2)

               Съгласно Регламент (ЕС) № 1370/2013 количественото ограничение за изкупуване на обезмаслено мляко на прах на фиксирана цена се определя на нула тона за 2018 г.

               (3)

               Следователно в съответствие с член 3, параграф 2 oт Регламент (ЕС) № 1370/2013 следва да се открие тръжна процедура за изкупуване на обезмаслено мляко на прах от началото на периода на публична интервенция през 2018 г.

               (4)

               В дял II, глава II, раздел 3 от Регламент за изпълнение (ЕС) 2016/1240 са определени правила за изкупуване чрез тръжна процедура.

               (5)

               В съответствие с член 9, параграф 1, буква б) от Регламент за изпълнение (ЕС) 2016/1240 следва да се определи срокът, в който държавите членки да уведомяват Комисията за всички допустими тръжни предложения.

               (6)

               В интерес на ефикасното администриране държавите членки следва да използват за своите уведомления до Комисията информационните системи в съответствие с Делегиран регламент (ЕС) 2017/1183 на Комисията (4) и Регламент за изпълнение (ЕС) 2017/1185 на Комисията (5),

         ПРИЕ НАСТОЯЩИЯ РЕГЛАМЕНТ:
   Член 1
   Откриване на тръжната процедура
   Открива се тръжна процедура от 1 март до 30 септември 2018 г. за изкупуване на обезмаслено мляко на прах за интервенция, при условията, предвидени в дял II, глава II, раздел 3 от Регламент за изпълнение (ЕС) 2016/1240 и в настоящия регламент.
   Член 2
   Подаване на тръжни предложения
   1.   Периодите, през които могат да се подават тръжни предложения, изтичат в 11:00 ч. (брюкселско време) в третия вторник от месеца. През август обаче крайният срок за подаване на тръжни предложения изтича в 11:00 ч. (брюкселско време) в четвъртия вторник от месеца.
   Ако вторник е официален празник, срокът изтича в 11:00 ч. (брюкселско време) на предишния работен ден.
   2.   Тръжните предложения се подават до одобрените от държавите членки разплащателни агенции (6).
   Член 3
   Уведомяване на Комисията
   Уведомяването, предвидено в член 9, параграф 1, буква б) от Регламент за изпълнение (ЕС) 2016/1240, се извършва до 16:00 ч. (брюкселско време) на крайните дати за подаване на тръжни предложения, посочени в член 2 от настоящия регламент, в съответствие с Делегиран регламент (ЕС) 2017/1183 и Регламент за изпълнение (ЕС) 2017/1185.
   Член 4
   Влизане в сила
   Настоящият регламент влиза в сила на третия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 януари 2018 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 346, 20.12.2013 г., стр. 12.

      (3)  ОВ L 206, 30.7.2016 г., стр. 71.

      (4)  Делегиран регламент (ЕС) 2017/1183 на Комисията от 20 април 2017 г. за допълване на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи (ОВ L 171, 4.7.2017 г., стр. 100).

      (5)  Регламент за изпълнение (ЕС) 2017/1185 на Комисията от 20 април 2017 г. за определяне на правила за прилагане на регламенти (ЕС) № 1307/2013 и (ЕС) № 1308/2013 на Европейския парламент и на Съвета по отношение на уведомленията до Комисията относно информация и документи и за изменение и отмяна на няколко регламента на Комисията (ОВ L 171, 4.7.2017 г., стр. 113).

      (6)  Адресите на разплащателните агенции са на разположение на уебсайта на Европейската комисия http://ec.europa.eu/agriculture/milk/policy-instruments/index_bg.htm.


title: Регламент за изпълнение (ЕС) 2018/164 на Съвета от 2 февруари 2018 година за прилагане на член 22, параграф 1 от Регламент (EС) 2015/735 относно ограничителни мерки по отношение на положението в Южен Судан

text:
               3.2.2018

               BG

               Официален вестник на Европейския съюз

               L 31/1

         РЕГЛАМЕНТ ЗА ИЗПЪЛНЕНИЕ (ЕС) 2018/164 НА СЪВЕТА
   от 2 февруари 2018 година
   за прилагане на член 22, параграф 1 от Регламент (EС) 2015/735 относно ограничителни мерки по отношение на положението в Южен Судан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (EС) 2015/735 на Съвета от 7 май 2015 г. относно ограничителни мерки по отношение на положението в Южен Судан и за отмяна на Регламент (ЕС) № 748/2014 (1), и по-специално член 22, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 7 май 2015 г. Съветът прие Регламент (ЕС) 2015/735.

               (2)

               С оглед на постоянно влошаващото се хуманитарно положение и положението със сигурността в Южен Судан и като се има предвид липсата на ангажираност с мирния процес от страна на някои участници, както е видно от повтарящите се нарушения на Споразумението за прекратяване на враждебните действия, подписано на 21 декември 2017 г., още три лица следва да бъдат включени в списъка на лицата и образуванията, за които се прилагат ограничителни мерки, поместен в приложение II към Регламент (ЕС) 2015/735.

               (3)

               Поради това приложение II към Регламент (ЕС) 2015/735 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение II към Регламент (ЕС) 2015/735 се изменя съгласно приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 февруари 2018 година.

            За Съвета

            Председател

         Е. ЗАХАРИЕВА

      (1)  ОВ L 117, 8.5.2015 г., стр. 13.

      ПРИЛОЖЕНИЕ
      Следните лица се включват в списъка, който се съдържа в приложение II към Регламент (ЕС) 2015/735:

                     Име

                     Идентифицираща информация

                     Основания

                     Дата на включване в списъка

                     „1.

                     Paul Malong

                     Дата на раждане: 2 януари 1962 г.; 12 април 1960 г.; 4 декември 1960 г.; 30 януари 1960 г.
                     Място на раждане: Malualkon, Судан; Malualkon, Южен Судан; Warawar, Судан; Warawar, Южен Судан

                     Paul Malong е началник на генералния щаб на Суданската народноосвободителна армия (SPLA) до май 2017 г. Въпреки че е отстранен от тази длъжност, той продължава да упражнява силно влияние, тъй като контролира няколко милиции, разполага с лоялни лица в рамките на SPLA и с широка мрежа от покровители. Доказателство за влиянието му е и фактът, че през октомври 2017 г. висши офицери (сред които и подполковник Chan Garang) правят опит за насилствено освобождаване на Malong от домашен арест; през януари 2018 г. президентът Kiir обвинява Malong, че се подготвя за война. Malong също така е командвал войски, извършващи тежки нарушения на правата на човека, включително действия, насочени срещу цивилни, и убийства на цивилни, както и разрушаване на села в значителен мащаб.

                     3.2.2018 г.

                     2.

                     Michael Makuei Leuth

                     Дата на раждане: 1947 г.;
                     Място на раждане: Bor, Южен Судан; Bor, Судан

                     Michael Makuei Leuth заема длъжността министър на информацията и радиоразпръскването от 2013 г. и е говорител на правителствената делегация за мирните преговори в Междуправителствения орган за развитие (IGAD). Makuei създава пречки пред политическия процес в Южен Судан, по-специално като препятства прилагането на Споразумението за разрешаването на конфликта в Южен Судан (ARCSS) от август 2015 г. чрез подстрекателски публични изявления и блокиране на работата на Съвместния комитет за наблюдение и оценка към ARCSS и на създаването на институции за правосъдие в условията на преход в рамките на ARCSS. Наред с това създава пречки пред операциите на Регионалните сили за защита на ООН. Също така Makuei носи отговорност за тежки нарушения на правата на човека, включително ограничаване на свободата на изразяване.

                     3.2.2018 г.

                     3.

                     Malek Reuben Riak

                     Длъжност: Генерал-лейтенант
                     Дата на раждане: 1 януари 1960 г.;
                     Място на раждане: Yei, Южен Судан

                     Malek Reuben Riak заема длъжностите заместник-началник на щаба за отбрана и генерален инспектор на правителствената армия от май 2017 г. Преди това е бил заместник-началник на щаба на SPLA за обучението (март 2016–май 2017 г.) и заместник-началник на SPLA (януари 2013–март 2016 г.). В качеството си на заместник-началник на щаба за отбрана играе ключова роля за снабдяването на армията с оръжие.
                     Malek Reuben Riak е посочен от експертната група на ООН като висш служител, отговарящ за планирането и контрола върху изпълнението на офанзивата на правителството в Unity state през април 2015 г. Извършени са тежки нарушения на правата на човека, включващи системно разрушаване на села и инфраструктура, насилствено разселване на местно население, безразборни убийства и изтезания на цивилни лица, широко разпространено използване на сексуално насилие, включително срещу възрастни и деца, и отвличане и набиране на деца за войници. В контекста на водените мирни преговори между правителството и опозицията тази офанзива блокира политическия процес чрез актове на насилие.

                     3.2.2018 г.“